b"\n_START_ARTICLE_\nMir\xc4\x83 topografic\xc4\x83\n_START_PARAGRAPH_\nMira topografic\xc4\x83 numit\xc4\x83 \xc8\x99i stadie este o rigl\xc4\x83 gradat\xc4\x83, utilizat\xc4\x83 \xc3\xaen m\xc4\x83sur\xc4\x83torile topografice._NEWLINE_Mira se a\xc8\x99eaz\xc4\x83, de obicei vertical, \xc3\xaen punctul vizat \xc8\x99i se cite\xc8\x99te pe ea \xc3\xaen\xc4\x83l\xc8\x9bimea planului de viz\xc4\x83 fa\xc8\x9b\xc4\x83 de nivelul punctului vizat (\xc3\xaen cazul m\xc4\x83sur\xc4\x83orilor de nivelment) sau num\xc4\x83rul de grada\xc8\x9bii prins \xc3\xaentre firele sadimetrice (\xc3\xaen cazul m\xc4\x83sur\xc4\x83torii indirecte a distan\xc8\x9belor)._NEWLINE_Mirele utilizate p\xc3\xa2n\xc4\x83 prin anii '70 ai secolului trecut erau fabricate din lemn \xc8\x99i erau pliabile (aveau o balama la mijloc) pentru a fi mai u\xc8\x99or de transportat, dar asta le f\xc4\x83cea s\xc4\x83 fie instabile \xc8\x99i genera erori la citirile efectuate de operator. Grada\xc8\x9biile erau aplicate pe lemn prin vopsire, iar imaginea era inversat\xc4\x83 deoarece aparatele cu care se f\xc4\x83ceau m\xc4\x83sur\xc4\x83torile (teodolite, nivele etc.) aveau obiective optice care vedeau imaginile inversate, ceea ce \xc3\xaen zilele noastre nu mai este cazul._NEWLINE_Ulterior au ap\xc4\x83rut mirele din aluminiu, pliabile sau telescopice, sau din fibr\xc4\x83 de sticl\xc4\x83. Pentru o mai mare acurate\xc8\x9be, exist\xc4\x83 mire cu band\xc4\x83 de invar, un aliaj cu un coeficient de dilatare termic\xc4\x83 foarte redus, care pot fi utilizate cu o nivel\xc4\x83 digital\xc4\x83 de mare precizie. Au grada\xc8\x9biile sub form\xc4\x83 de cod de bare \xc8\x99i sunt f\xc4\x83cute dintr-o singur\xc4\x83 bucat\xc4\x83. Sunt disponibile \xc3\xaen lungimi diferite, de exemplu, trei metri pentru utilizare curent\xc4\x83 sau un metru pentru m\xc4\x83sur\xc4\x83tori \xc3\xaen subteran. Pentru o mai mare stabilitate pot fi sprijinite cu un trepied sau cu bastoane speciale._NEWLINE_De obicei mirele au \xc3\xaen\xc4\x83l\xc8\x9bimi de 2-4 m \xc8\x99i sunt gradate \xc3\xaen metri, decimetri \xc8\x99i centimetri, iar citirea se aproximeaz\xc4\x83 la milimetri. Grada\xc8\x9biile mirelor \xc3\xaencep \xc3\xaentotdeauna din partea de jos denumit\xc4\x83 talpa mirei \xc8\x99i sunt alternative, de la un metru la altul, ro\xc8\x99ii \xc8\x99i negre. Pentru a putea fi \xc8\x9binut\xc4\x83 vertical mira este prev\xc4\x83zut\xc4\x83 cu o nivel\xc4\x83 cu bul\xc4\x83 de aer."